നഗരസഭ

കേരളത്തിലെ നഗരങ്ങളിലെയും വലിയ പട്ടണങ്ങളിലെയും തദ്ദേശ സ്വയംഭരണ സ്ഥാപനങ്ങളെ പൊതുവായി വിളിക്കുന്ന പേരാണ് നഗരസഭ. വൻ നഗരങ്ങളിലെ തദ്ദേശസ്വയംഭരണ സ്ഥാപനങ്ങളെ മുനിസിപ്പൽ കോർപ്പറേഷൻ അല്ലെങ്കിൽ കോർപ്പറേഷൻ എന്നും ചെറിയ നഗരങ്ങളിലെ അല്ലെങ്കിൽ പട്ടണങ്ങളിലെ തദ്ദേശസ്വയംഭരണ സ്ഥാപനങ്ങളെ മുനിസിപ്പൽ കൗൺസിൽ (മുനിസിപ്പാലിറ്റി)  എന്നായും തരം തരിച്ചിരിക്കുന്നു. ഇവയെ പൊതുവായി പറയുന്ന പേരാണ് നഗരസഭ. ജനസംഖ്യ, സമ്പദ്‌ഘടന, നഗരവത്കരണ തോത് തുടങ്ങി അടിസ്ഥാനത്തിലാണ് നഗരങ്ങളെ മുനിസിപ്പൽ കോർപ്പറേഷൻ എന്നും മുനിസിപ്പാലിറ്റി എന്നും തരംതിരിക്കുന്നത്.

കേരളത്തിലെ നഗരസഭാ സംവിധാനങ്ങൾ രണ്ടു വിധത്തിൽ ആണുള്ളത്
 മുനിസിപ്പാലിറ്റികൾ
 മുനിസിപ്പൽ കോർപ്പറേഷനുകൾ (കോർപ്പറേഷൻ)

മുനിസിപ്പൽ കൗൺസിലുകൾ മുനിസിപ്പാലിറ്റികളെന്നും മുനിസിപ്പൽ കോർപ്പറേഷനുകൾ വെറും കോർപ്പറേഷനുകളെന്നും, സിറ്റി കോർപ്പറേഷനുകളെന്നും അറിയപ്പെടുന്നുണ്ട്.

കേരളത്തിൽ 87 മുനിസിപ്പാലിറ്റികളും, 6 കോർപറേഷനുകളുമുണ്ട്.

ഘടന
നഗര പ്രദേശങ്ങളിലെ പൗരപ്രവൃത്തികളും പ്രാദേശിക വികസന പ്രവർത്തനങ്ങളും മറ്റും കൈകാര്യം ചെയ്യുന്ന നഗര പ്രാദേശിക സർക്കാരുകളാണ് മുനിസിപ്പാലിറ്റികൾ. 1994-ലെ കേരള മുനിസിപ്പാലിറ്റി നിയമം (Kerala Municipality Act) മൂന്ന് തരത്തിലുള്ള നഗര തദ്ദേശസ്വയംഭരണ സ്ഥാപനങ്ങൾ രൂപീകരിക്കാൻ വിഭാവനം ചെയ്യുന്നു. അവ താഴെ പറയുന്നവയാണ്;
 ടൗൺ പഞ്ചായത്തുകൾ (ഒരു ട്രാൻസിഷണൽ ഏരിയയ്ക്ക്, അതായത്, ഒരു ഗ്രാമപ്രദേശത്ത് നിന്ന് നഗരപ്രദേശത്തേക്ക് മാറിക്കൊണ്ടിരിക്കുന്ന ഒരു പ്രദേശം)
 മുനിസിപ്പാലിറ്റികൾ (ചെറിയ നഗര പ്രദേശങ്ങൾക്ക്, ഉദാഹരണത്തിന് പട്ടണങ്ങൾ)
 മുനിസിപ്പൽ കോർപ്പറേഷനുകൾ (കൂടുതൽ നഗരവത്കൃത പ്രദേശങ്ങൾക്കായി, ഉദാ: വൻ നഗരങ്ങൾക്ക്; വലിയ നഗരപ്രദേശങ്ങൾക്ക്)
കേരള സംസ്ഥാനത്തിൽ ഇതുവരെ ടൗൺ പഞ്ചായത്തുകളൊന്നും രൂപീകരിച്ചിട്ടില്ല.

 അംഗങ്ങൾ 
മുനിസിപ്പാലിറ്റികൾക്ക് അവരുടേതായ ബോഡികളുണ്ട്, അതിൽ നഗരപ്രദേശത്തെ വിവിധ വാർഡുകളെയോ അല്ലെങ്കിൽ ഡിവിഷനുകളെയൊ പ്രതിനിധീകരിക്കുന്ന കൗൺസിലർമാർ ഉൾപെടന്നു. കൗൺസിലർമാരെ അതാത് വാർഡുകളിലെ ജനങ്ങൾ വോട്ടെടുപ്പിലൂടെ തിരഞ്ഞെടുക്കുന്നു. കൗൺസിലർമാർ മേയറെയോ ചെയർപേഴ്‌സണേയോ തിരഞ്ഞെടുക്കുന്നു. കോർപറേഷനുകളിൽ അധ്യക്ഷ സ്ഥാനം വഹിക്കുന്നത് മേയറും മുൻസിപ്പാലിറ്റികളിൽ ചെയർപേഴ്സനുമാണ്. മുനിസിപ്പൽ കോർപ്പറേഷനുകളുടെ തിരഞ്ഞെടുത്ത തലവന്മാരായി മേയർമാരും മുനിസിപ്പാലിറ്റി കളുടെ തിരഞ്ഞെടുത്ത തലവന്മാരായി ചെയർപേഴ്സൺമാരും വർത്തിക്കുന്നു. കോർപറേഷനുകളുടേയും മുൻസിപ്പാലിറ്റികളുടെയും നയങ്ങളും പദ്ധതികളും പരിപാടികളും നിയമങ്ങളും നടപ്പിലാക്കാൻ സര്ക്കാര് ഉദ്യോഗസ്ഥ വിഭാഗവും ഉണ്ട്. ഉദ്യോഗസ്ഥരുടെ മേധാവി ആയി സെക്രട്ടറിമാർ പ്രവർത്തിക്കുന്നു, ഇവരെ സംസ്ഥാന സര്ക്കാര് നിയമിക്കുന്നു.

ചുമതലകളും പ്രവർത്തനങ്ങളും

വാർഡ് സഭ
ഒരു മുനിസിപ്പാലിറ്റിയിലെ ഓരോ വാർഡിലെയും വോട്ടർപ്പട്ടികയിൽ പേരുള്ള എല്ലാവരും ഉൾപ്പെടുന്നതാണ് ആ വാർഡിന്റെ വാർഡുസഭ. കേരള മുനിസിപ്പാലിറ്റി ആക്ട് സെക്ഷൻ 42 A പ്രകാരവും ഒരു വാർഡിലെ എല്ലാ വോട്ടർമാരും വാർഡ് സഭയിലെ അംഗങ്ങളായിരിക്കും.
വാർഡ് കൗൺസിലർ ആണ് ഇതിൻ്റെ കൺവീനർ. മുനിസിപ്പാലിറ്റിയിലെ ഒരു വാർഡിലെ വോട്ടർ ആ വാർഡ്‌സഭയിലെ മെമ്പർ ആണ്. മുനിസിപ്പാലിറ്റികളിൽ ചെയര്പെഴ്സന്റെ അസാന്യദ്ധ്യത്തിൽ ഡെപ്യുട്ടി ചെയർപേഴ്സൺോ  അല്ലെങ്കിൽ ചെയർപേഴ്സൻ നിർദേശിക്കുന്ന സ്റ്റാന്റിംഗ് കമ്മിറ്റി ചെയർമാനോ അവരുടെ അസാന്നിദ്ധ്യത്തിൽ കൺവീനറോ അദ്ധ്യക്ഷത വഹിക്കണം. കുറഞ്ഞത് മൂന്നുമാസത്തിൽ ഒരിക്കൽ എങ്കിലും നിശ്ചയിക്കുന്ന സ്ഥലത്ത് വാർഡ് സഭാ യോഗം ചേരണം. യോഗങ്ങൾ വിളിച്ചു ചേർക്കേണ്ട  ഉത്തരവാദിത്തം കൺവീനർ കൂടിയായ വാർഡ്‌ അംഗത്തിൽ നിക്ഷിപ്താമാണ്.
ഗ്രാമസഭയ്ക്ക്/വാർഡ് സഭയ്ക്ക് താഴെപ്പറയുന്ന കാര്യങ്ങൾ ചർച്ച ചെയ്യുവാനും, അറിയുവാനും, നടപ്പിലാക്കുവാനും അവകാശമുണ്ട്:

 മുൻസിപ്പാലിറ്റി/ കോർപറേഷൻ നടപ്പിലാക്കുന്ന പദ്ധതികളിൽ മുൻഗണന നിശ്ചയിക്കുവാൻ.
 തെരുവുവിളക്കുകൾ, പൊതുടാപ്പുകൾ, പൊതു കിണറുകൾ, പൊതു ശൗചാലയങ്ങൾ, ജലസേചന പദ്ധതികൾ എന്നിവ നിശ്ചയിക്കുവാൻ.
 അഴിമതിക്കെതിരെ നിലപാട് എടുക്കുവാൻ.
 കലാ/കായിക പ്രവർത്തനങ്ങൾ ഏറ്റെടുക്കുവാൻ.
 സാമൂഹിക സുരക്ഷാ പദ്ധതികൾ വാങ്ങുന്ന ആളുകളുടെ യോഗ്യത നിർണ്ണയിക്കുവാൻ.
 വാർഡിൽ നടപ്പിലാക്കാൻ പോകുന്ന നിർമ്മാണ പ്രവർത്തികളുടെ എസ്റ്റിമേറ്റ് തുക അറിയിന്നതിനും, ചർച്ച ചെയ്യുന്നതിനും.
 മുനിസിപ്പാലിറ്റി/ കോർപ്പറേഷൻ വാർഡുമായി ബന്ധപ്പെട്ട തീരുമാനങ്ങൾ എടുത്തിട്ടുണ്ടെങ്കിൽ ആ തീരുമാനത്തിന്റെ കാര്യകാരണങ്ങൾ അറിയുവാൻ.
 മുൻപ് വാർഡ്സഭ എടുത്തിട്ടുള്ള തീരുമാനങ്ങൾ നടപ്പിലാക്കിയിട്ടില്ലെങ്കിൽ അതിന്റെ കാരണങ്ങൾ അറിയുവാൻ.
 വാർഡിൽ നടപ്പിലാക്കുവാൻ പോകുന്ന നിർമ്മാണ പ്രവർത്തനങ്ങൾക്ക് വേണ്ട സാധനങ്ങളുടെ അളവും ഗുണനിലവാരവും അറിയുവാൻ
 നഗരസഭയുടെ സ്കീമുകൾ നടപ്പിലാക്കുവാൻ വേണ്ടി വാർഡ്സഭയ്ക്ക് സബ് കമ്മിറ്റിയെ തിരഞ്ഞെടുക്കുവാൻ.
 സർക്കാരിന്റെ ഏതെങ്കിലും പദ്ധതികളിലേക്കുവേണ്ടി ഗുണഭോക്താക്കളെ ഭരണസമിതി നിശ്ചയിച്ചിട്ടുണ്ടെങ്കിൽ, ആ ലിസ്റ്റ് വാർഡ് സഭയുടെ ചർച്ചയ്ക്കായി സമർപ്പിക്കേണ്ടതാണ്. വാർഡ്സഭ ചർച്ച ചെയ്ത് തയ്യാറാക്കുന്ന ലിസ്റ്റ് ആയിരിക്കണം നഗരസഭ അംഗീകരിക്കേണ്ടത്. 
ഗ്രാമ /വാർഡ് സഭയുമായി ബന്ധപ്പെട്ട പരാതികൾ സർക്കാരിനോ / ഓംബുഡ്സ്മാനോ അയക്കേണ്ടതാണ്.

 ഇതും കാണുക 
 കേരളത്തിലെ നഗരസഭകൾ
 കേരളത്തിലെ കോർപ്പറേഷനുകൾ
 തദ്ദേശ ഭരണ സ്ഥാപനങ്ങൾ

വർഗ്ഗം:ഇന്ത്യയിലെ തദ്ദേശ ഭരണം